Vreemde Volk | SkalkSkryf
« Rus en vrede
Buurman en Lady Di »
November 17, 2012 deur Louwie Vreemde ding. In ‘Ditsemblits”, ´n regse nuusbrief (Afriforum gesponsor?) wat van tyd tot tyd per e-pos hier by my aanland, is daar ´n ‘mediaverklaring’ van ouens wat hulleself die Geloftevolk noem. Nog nooit van die pêre gehoor nie. Ekstreem regs, dink ek. Ekstreem dom? Oordeel self.
In die ‘mediaverklaring’ skryf hulle oor ‘n volksvergadering wat hulle gehou het en waar ernstige (erge?) besluite geneem is. Daar word gemeld dat besluit is om ´n “Teokratiese volkshuishouding” tot stand te bring, dat die partypolitieke sisteem verwerp word en vervang sal word met ´n regeringstelsel “waar God self regeer”.
Hierdie stelling is vir my effens problematies. Hoe in der ewigheid gaan dit gebeur? Gaan God self afkom hierheen om die belangrike stoel te kom beset? Of gaan daar uit die Geloftevolk raadslede gekies word om God te verteenwoordig? En hoe gaan die godsmense verkies word? Net maar weer volgens die ou politieke sisteem? Indien wel, hoe lank gaan dit wees voor hulle ook maar weer politiek-politiek begin speel … indien hulle dit nie alreeds doen nie!
Of gaan van die manne (ek neem aan dit gaan streng Bybels, net manne wees wat God gaan verteenwoordig) een oggend opstaan met ´n stralekransie om die kop wat dan ´n teken gaan wees dat God self die mans verkies het as sy heilige verteenwoordigers?
Voorts gaan geheime organisasies (soos die Broederbond) uitgeskakel word uit die ‘huishouding’. Dan neem ek aan hulle gaan geen inligting omtrent die moslems of die ANC (hulle grootste ‘vyande’ tot nou toe) probeer insamel om te sien wat dié teen hulle bekonkel nie, want dan sal hulle ´n intelligensie een heid op die been moet bring, en dit is gewoonlik ´n erg geheime organisasie. Of gaan die insamelaars van inligting met ´n bordjie om die nek loop wat sê “ek versamel geheime inligting”?
Dan is daar die ander abominasie; die “Groot vyf” of dan, die (huidige) vyf groot volksmonumente. Hierdie monumente, die Voortrekker te Pretoria, die Voortrekker te Winburg, die Vrouemonument (Bloem), die Taalmonument in die Paarl en Hugenotemonument in Franshoek se sonde is dat hulle “swaar okkulties besoedel (is) met simboliek van die Vrymesselaarry” en die volk moet hulle fisies en geestelik daarvan distansieër.
Hier vind ek wel ´n raakpunt met die “volk”. Self het ek my nog nooit geestelik erg verbind gevoel aan hierdie kollosse nie. Argitektonies, en selfs esteties is hulle wel indrukwekkend en aandoenlik, maar die gees was nog nooit erg geroer deur hulle teenwoordigheid nie. Verder moet ek bieg dat dit vir my geen groot wroeging gaan besorg as ek my fisies van hulle moet distansieër nie, want in al my lewens dae was ek nog maar twee, of hoogstens drie keer by die Voortrekker in Pretoria, een maal by Winburg se destyds erg verwaarloosde Voortrekker, een maal by Paarl, een maal by die Vrouemonumnet en nog nooit by die Hugenotemonument nie.
En om die waarheid te sê, ek het ook nooit enige “besoedeling” behalwe rommel en vuilgoed daar bemerk nie. Ontlasting en grafiti by Paarl destyds ja, maar van die okkulte soort nie wat ek van geweet het nie. En dit is miskien die punt: Ek het nie geweet nie. Ek het ook nooit geweet van die okkulte in Maja die bytjie en Liewe Heksie en skoenlappers en tuinkabouters en houtmaskers en ´n duisend ander goed wat okkulte jagters agter elke bos uitskop nie.
Miskien sien mense die boosheid waar en omdat hulle dit wil sien, en voor jy weet brand iemand op die brandstapel, word iemand (in die geheim) gemartel tot hy erken hy/sy is ´n heks en dan is ons weer terug in die donker eeue met donker figure wat (geheimsinnig) rondsluip in die nag.
Ek staan elke dag meer en meer in verwondering oor die geestelike vervlakking en verarming van mede Afrikaners, en deesdaelyk dit, die ganse mensdom om my. Ek bekommer my oor die onbenullighede waarmee mense hulle besig hou, en waarvoor hulle bereid is om ander dood te maak as hulle teengestaan word. Daar is ´n verharding, ´n onverdraagsaamheid en ´n skrikwekkende hatigheid aan die woeker tussen mense, tussen volke, selfs tussen sogenaamde en veronderstelde Christen mense.
Dit lyk vir my so al of ons hier met die “Geloftevolk” weer eens een boosheid met `n ander boosheid wil beveg?
Naskrif: Moet asseblief nie die mense se webwerf by: volksvergadering.co.za gaan besoek nie. Iemand wat nie van hulle hou nie het hulle webwerf ge-booby trap. As jy daar inskakel vee hy jou rekenaar se hardeskyf vir jou skoon voor jy ´n oog kan knip. Ek is ernstig, dit het met my gebeur.
Vryheid van spraak 0: Dom bliksems, wie hulle ook al mag wees: 1
Posted in Louwie | Tagged Geloftevolkers, godsdiens, Monumente, Okkulte, Politiek, Teokrasie | 10 Kommentaar	10 Responses
op November 18, 2012 at 5:59 nm Hannelie M
Ai Oom Louwie, gaan liewer na porn sites, hulle neuk nie jou komper op nie!!! Dit laat mens ook gedeeltelik vegeet van jou Dom mede “christelike” afrikaner volk! Hoe is noe se ding nou weer? Die bybel onder die blad en die duiwel in die g@t…..
op November 18, 2012 at 9:40 nm Joh
Daar issie raad vir dom-astrantheid nie. Die paar lede van hierie volksplinter voel oënskynlik so ontmagtig dat hulle ‘n ou koei soos die gelofte moet gaan uitgrawe om sin aan hulle lewens te gee. Wel, oppie rooi vlak werk dit innerdaad so.
Ek is egter nie seker dat daar veel van ‘n algemene vervlakking plaas vind nie. Ek dink dis net dat die hedendaagse tegnologie die agtergeblewendes die geleentheid gee om hulle saak so luidkeels te verkondig. En soos nog almelee die mensdom se nering is, word sulke ekstreme posisies as sensasionele nuus deur die media gebruik om hulle finansiële verryking te verhoog. Dit terwyl die klein groepie maar beter gelos moet word om in hulle hoekie te kwyn – hoe minner aandag hulle kry, hoe beter.
op November 19, 2012 at 7:07 vm alleman
Ek dink Joh is reg- hierdie is nie noodwendig ‘n teken van vervlakking of enige ander neiging nie, want daar was nog altyd so ‘n eienaardige klompie gewees.
op November 19, 2012 at 7:12 nm brieweuitdievreemde
Depressing stuff. Dis ‘n terrible las – vir my. Om opgeskeep te sit met mense soos die wat hulself Afrikaners noem. Ek is ook ‘n Afrikaner en is trots op wat (die meeste van) my voorouers in hierdie land gedoen het. Hierdie tipe ding is net erg ontstellend. En soos Charles Smith in Volksblad geskryf het: koop hierdie mense nuwe Afrikaanse digbundels of goeie Afrikaanse musiek? Ooit? Ek twyfel.
NS: Nie vir een oomblik dink ek dat hierdie mense enigsins Christene is nie. Hulle mag so dink en so se, maar as ek myself skielik Marilyn Monroe begin noem…. well, I think the point’s been made
op November 19, 2012 at 7:46 nm kanwilsal
Ek verskil van julle, ek hou van hulle. Haat dit om politieke teorie aan hulle te probeer verduidelik, maar dit gesê is Theonomy nie ŉ ligte veld nie, en jy kry onder hulle wel so hier en daar een wat die dinge verstaan. Ek vind by sulke groepe aanklank meestal omrede hulle geen bedoeling het om hul wil op ander af te dwing nie. Laat ek dit so stel: Het die NP hul wil op die bevolking af gedwing? Ja. Doen die ANC dit? Ja. En ongeag watter party ŉ verkiesing wen gaan hulle hul wil op al die ander mense afdwing. Maar ŉ klompie kaal daggarokende Hippies wat ŉ kommune groente plaas bedryf vat niks by my weg nie en dwing nie hul wil op enigeen wat nie daar bly af nie, so ook nie Rastafariër gemeenskappe, Orania of ŉ paar regses wat ŉ teokrasie op ŉ Bosveld plaas stig nie. So ek hoop hulle doen dit en maak ŉ sukses daarvan, om die waarheid te sê sal ek selfs finansieel bydrae net sodat ek elke paar jaar ŉ draai kan gaan maak en kyk hoe hulle vorder. In ŉ mate is ek seker self een want in anargisme regeer God wel.
op November 20, 2012 at 12:32 nm Louwie
Ja Hannelie, is seker so, maar die ouman het nie meer die krag vir die blou goedjies nie. Teken nou maar eerder blou landskappies!
Die Bybel manne moet ook maar hulle weg gaan. Daar is tussen hulle ook die goeies en die slegtes net soos by die duiwel se kinners 😀
op November 20, 2012 at 12:36 nm Louwie
Miskien is jy en Alleman reg Joh, dat dit maar is soos dit nog altyd was. Dis dalk my eie tolleransievlakke wat bietjie laag is deesdae. Sal moet wer daaraan!
op November 20, 2012 at 12:47 nm Louwie
Dalene ja, erg depressing. En as jy Marilyn is, dan is ek seker Vader Krismis 😀
Oor die goeie Afrikaanse digbundels en musiek moet ek bieg, is ek so skuldig soos hierdie narre. Ek het wel `n Breyten B en `n Adam S en Opperman en nog so `n paar ander bundels op die rak, maar oor die algemeen lees ek nie baie gedigte nie. Musiek het ek van Coennie en Koos Dup en Mathys, maar geen Boeremusiek of Coert D, Lieflinge, Grafsteensangers of Sonja H nie.
Met Afrikaanse boeke gaan dit ewe droewig. Al die “groot” name soos E v Heerden en A Brink en het onlangs selfs een van Winterbach aangeskaf. Etienne LeRoux (my groot gunsteling) en PG staan ook stewig op die rak.
Maar anders as die lot hier bo, is dit nie van domgeit of luiheid nie, maar eerder omdat ek soos Diogenes van ouds eerder `n kosmopoliet as nasionalis van oortuiging is. Ek sien/lees/hoor mooi waar mooi is en omdat dit mooi is(of goed is), nie omdat “my” mense die skeppers daarvan is of was nie.
op November 20, 2012 at 10:04 nm Louwie
KWS, dankie vir jou bydrae. ons hou van mense wat van ons verskil.
Ek wil egter weer van jou verskil oor die stelling: “omrede hulle geen bedoeling het om hul wil op ander af te dwing nie.”
Dit is hulle wat nou `n veldtog in die howe wil voer om die halaal en kosher tekens van voedsel op die rakke te laat verwyder.
Dit is na my mening om ander ouens te dwing om jou (Christen) waardes bo hulle Joodse of Moslem waardes te wil laat verhef.
Self vind ek meer aanklank by die Buddhiste wat grootliks hulle eie gang gaan en niemand pla nie. Christenmense en Moslems kon nog nooit ander mense met rus laat nie. Ek dink nie die ouens is anders nie.
Kan jy dalk ook jou stelling: “want in anargisme regeer God wel.” verduidelik.
As jy bedoel: want OOK in anargisme regeer God wel, sal dit sin maak. Sovêr ek dit verstaan het God ook regeer in die tyd van die Nehanderdalers, selfs in die tyd van die Dinosaurusse en nog voor dit ook.
Hoekom dan afstig op jou eie eilandjie en beweer dat God net daar gaan regeer? Dit is weer laer trek. Dit is weer Afrikaner eksklusiwiteit en meerderwaardigheid.
Ek voel my nie eens tuis in Orania nie. Ek dink die Geloftevolkers gee my die ritteltit.
op November 21, 2012 at 6:41 nm brieweuitdievreemde
Louwie, ek het toevallig gister iemand ontmoet wat aan die Suidlanders (?) behoort. Het nie eens geweet van so ‘n groep nie. Weird scenes. En ek wou nog byvoeg by my laaste kommentaar: As jy na verniet Afrikaanse musiek (die soort wat hulle nie op RSG speel nie) wil luister gaan na wasgoedlyn.co.za. Mense soos Gert Vlok Nel, Rikku Latti, Rian Malan, Bacchus Nel etc.